S. Janiš, poslanec: (2003-12-03):
Čo máme prijať. Máme prijať to, čo reguluje tento sektor na európskej úrovni, zákon zohľadňujúci nový regulačný rámec, ktorý bol v apríli roku 2002 na základe skúseností z prvých rokoch liberalizácie v Únii prijatý Európskym parlamentom a Radou Európskej únie. Prečo všetkým hráčom na trhu tak veľmi záleží, aby bol zákon o elektronických komunikáciách. Ako vidieť, liberalizácia v tomto sektore paradoxne znamená reguláciu, pomocou ktorej sa má fungujúci voľný trh vytvoriť. Je prirodzené, že regulácia nie je medzi operátormi veľmi populárna, práva sú prirodzene obľúbenejšie ako povinnosti, avšak aj tie sú nevyhnutné najmä pri prechode od monopolného trhu k takému, ktorý má byť plne liberalizovaný. Rozvoj skutočne voľnej súťaže si však takýto prístup vyžaduje. Na pôde výboru pre hospodárstvo, privatizáciu a podnikanie boli vytvorené podmienky na to, aby všetci, ktorých sa zákon týka, sa mohli efektívne k nemu vyjadriť a zaujať stanovisko vrátane účinnej pomoci predkladateľa ministerstva dopravy. Účelom vytvorenia tohto priestoru bolo aj hľadanie širokej podpory tejto právnej normy v parlamente. S radosťou som sa na tom všetkom podieľal. Bola to dobrá a pragmatická skupina ľudí. Zákon má napomôcť ďalší proces liberalizácie trhu elektronických komunikácií, reflektovať zmeny, ku ktorým medzičasom na trhu elektronických komunikácií došlo. Dá sa povedať, že jeho jednoznačným cieľom je vytvoriť priaznivé legislatívne prostredie na rozvoj informačnej spoločnosti na Slovensku, ako aj uľahčiť vytvorenie spotrebiteľsky priaznivého prostredia. Napriek tomu, že Slovensko vstupuje do vyspelej Európy, v dôležitej oblasti elektronických komunikácií má čo doháňať. Naša krajina okrem iného zaostáva v penetrácii pevných liniek, a tým aj v internete. Klesá počet pevných liniek, stúpa počet užívateľov mobilných telefónov. Situáciu navyše komplikuje a zhoršuje fakt, že úbytok hlasovej služby nie je nahrádzaný prírastkom prenosu dát. Zákon má zabezpečiť, že úroveň regulácie sa bude odvíjať od vývoja trhu, bude flexibilnejšie podporovať nástup nových technológií a inovácií. To všetko v prospech konečného užívateľa, ktorý má profitovať zo zvýšenej konkurencie na trhu. Čo teda treba urobiť, aby sa základné ciele zákona pretavili do skutočnosti. V prvom rade navrhnutú právnu normu schváliť, aby investori a podnikatelia mali vytvorené podmienky na uplatňovanie nových technológií. Oni by mali využiť všetky možnosti, ktoré im zákon poskytuje. Prijatím navrhovaného zákona urobíme prvý a najdôležitejší krok. Ďalšie kroky už musia robiť naše firmy a Telekomunikačný úrad. Prajem si, aby noví operátori boli čo najskôr plnohodnotnými hráčmi na trhu a priniesli tak očakávané nové služby a nové produkty zákazníkom. Na záver môjho vystúpenia dávam návrh na vyňatie bodov 84 a 127 zo spoločnej správy na osobitné hlasovania a súčasne predkladám za skupinu poslancov pozmeňujúce návrhy, ktoré boli konzultované so zástupcami Európskej komisie ako reakcia Európy na navrhovanú právnu normu. Predložený pozmeňujúci návrh nezasahuje zásadným spôsobom do obsahu zákona, ani ho koncepčne nemení. Podrobné zdôvodnenie je uvedené písomne v návrhu. Ja si ho dovolím prečítať. V § 10 ods. 5 sa vypúšťa slovo „najviac“. V § 20 ods. 1 sa vypúšťajú slová „na overenie plnenia povinnosti, transparentnosti prístupu a nediskriminácie prístupu“. V § 22  ods. 1 sa vypúšťajú slová „a platné ceny na porovnateľných trhoch s efektívnou súťažou“. V § 42 sa dopĺňa písm. f), ktoré znie: „(f) Poskytovanie prístupu k informačným službám s operátorom.“ A po piate v názve prílohy č. 3 sa vypúšťajú slová „pre minimálny súbor“. Čo sa týka vyňatia týchto bodov na osobitné hlasovanie, bod 127, pretože nadväzuje na body 27, 28 a 29 v spoločnej správe, ktoré gestorský výbor neodporúča schváliť, avšak medzi bodmi, ktoré odporúča schváliť, je bod 127. Ďakujem.